
    Csinadi Attila vagyok, a Sapientia Erdélyi Tudományegyetem harmadéves marketing szakos hallgatója, és szeretném megosztani, mit jelentett számomra a Komáromi Selye János Egyetem által meghirdetett Erasmus BIP program, amely a vállalati fenntarthatóság témakörére épült.
Elsősorban rengeteg új és hasznos információval gazdagodtam az Erasmus online előadásai során. Mélyebb betekintést kaptam a vállalati fenntarthatóság aktuális kérdéseibe, valamint abba, hogy miért kulcsfontosságú a kritikus gondolkodás a jövő marketingesei számára. Az előadások során a fenntarthatóság társadalmi, gazdasági és környezetpolitikai dimenzióit is érintettük, így sokkal átfogóbb képet kaptam a témáról, mint amit korábban ismertem. A tananyag nemcsak informált, hanem gondolkodásra is késztetett – és ez szerintem az egyik legfontosabb hatása egy ilyen programnak.
Az Erasmus program fizikai szakasza 2025. április 7–11. között zajlott Komáromban, ahol a személyes jelenlét és a közös élmények tovább mélyítették a tanultakat. Az előadók aktuális, gyakorlati példákon keresztül mutatták be a fenntartható vezetés, a vállalati működés és a nemzetközi munkalehetőségek kérdésköreit. Különösen érdekesnek találtam Csinger Bence előadását a fenntartható vezetésről, a Tesco működésének belső megismerését, valamint az EURES Jobs nyújtotta lehetőségeket, amelyek révén konkrét jövőképet kaptunk arról, hogyan is nézhet ki egy karrier az EU-n belül, fenntartható szemlélettel.
Azonban számomra a legmaradandóbb élményt nemcsak az előadások, hanem az esettanulmányokon végzett közös munka adta. 
A különböző országokból érkező diákokkal való együttgondolkodás, a vélemények ütköztetése és a közös megoldáskeresés nemcsak szakmailag volt hasznos, hanem emberileg is. Megtanultam, mit jelent valódi csapatban dolgozni, kompromisszumokat kötni és elfogadni, hogy az eltérő nézőpontok gazdagíthatják a közös célt. Ez a tudás talán még értékesebb, mint az elméleti ismeretek.
A programot színesítették a szabadidős, közösségépítő események is. A szabadulószobás csapatjáték, a várlátogatás, valamint a Heineken gyár működésének fenntarthatósági szempontú bemutatása nemcsak élményt nyújtottak, hanem szervesen illeszkedtek a program tematikájához is. Emellett lehetőséget kaptunk arra is, hogy jobban megismerjük a várost és annak kulturális örökségét, ami tovább erősítette a helyhez való kötődést és a nemzetközi közösségi élményt.
[bookmark: _GoBack]Végül szeretném őszintén megköszönni a lehetőséget, hogy részt vehettem ezen az Erasmus BIP programon. Komáromban valóban nemcsak tanultunk, hanem épültünk is – szakmailag és emberileg egyaránt. A Selye János Egyetem vendégszeretete, szervezettsége és szakmai színvonala maradandó élményt nyújtott, és büszke vagyok arra, hogy egy ilyen értékes program részese lehettem. Bízom benne, hogy a jövőben más hallgatók is hasonlóan inspiráló élményekkel térhetnek haza innen.
